
Azoknak a nőknek ajánlom, akik elég bátrak voltak ahhoz, hogy megmentsék saját magukat. Nem számít, hogy valami hatalmas dolog volt az, ami megváltoztatta az életeteket, vagy csak egy apróság, ami akkor nagyon fontosnak tűnt. A lényeg, hogy nem vártatok arra, hogy egyszer csak egy cowboy belovagol az életetekbe, és megment titeket. Saját magatokat mentettétek meg. De ha továbbra is egy szexi cowboyra vágytok, fogadjátok szeretettel Grant Foxxot! Amíg az igazi meg nem érkezik…


MEGJEGYZÉS

A BOURBON & LIES

CÍMŰ KÖNYVHÖZ





Bár a történet a fantázia szüleménye, olyan komoly témákat érint, amelyekre jobb, ha felkészül az olvasó, mielőtt belevágna.

Anélkül, hogy bármilyen poént is lelőnék, a következőkben listázom azokat a könyvben szereplő, a nyugalom megzavarására alkalmas témákat, amelyek egyes olvasókat felkavarhatnak: erőszak és halál, gyilkosság naturális ábrázolása, nőkkel szembeni erőszak és fogva tartás, fegyveres erőszak, állatokkal szembeni erőszak, elhunyt szülők és családtagok említése, szexuális erőszakra való utalás, kannibalizmusra és emberölésre való utalás, poszttarumás stressz-szindrómával (PTSD) küzdő főszereplők, vulgáris nyelvhasználat, valamint naturálisan ábrázolt szexjelenetek.


A BOURBONKÉSZÍTÉS

SZABÁLYAI





Minden bourbon whiskey, de nem minden whiskey bourbon. A terméknek az alábbi szabályoknak kell megfelelnie ahhoz, hogy bourbonnek nevezhessük:



1.Az Egyesült Államokban gyártják.

2.A cefre alapanyaga legalább 51% kukoricát tartalmaz.

3.Legalább két évig érlelik szűz, kiégetett tölgyfa hordóban.

4.A whiskey alkoholtartalma a hordóba töltéskor legfeljebb 62,5% lehet.

5.Vízen kívül semmi mást nem adnak hozzá, azt is kizárólag az alkoholtartalom csökkentése érdekében.



A Kentucky állambeli Fiascóban létezik még egy szabály, amely lazán kapcsolódik az itt gyártott bourbonhöz: Sose szeress bele egy Foxx fiúba!

1. FEJEZET

GRANT







– Ne! – sziszegem a telefonba összeszorított foggal.

És egy pillanatig, amíg háromig számolok magamban, még el is hiszem, hogy talán hallgatni fog rám. De valójában amint beérkezett a riasztás, tudtam, hogy ő lesz az első, aki elindul a helyszínre. Még akkor is, ha alig egy órája vette fel a munkát. Jobban ismerem őt, mint bárki más. Azonnal nekiindult, amint megkaptuk a helyszín paramétereit. Az információk egybecsengtek az összegyűjtött bizonyítékokkal, amelyek egyre inkább emberkereskedelemre utaltak, nem pedig egy drogkartell tevékenységére. Emberekkel kereskednek. Főként nőkkel.

A régi dohánygyártól három kilométerre északra lakó szomszéd telefonált, és azt mondta, nem rémlett neki, hogy az ingatlan aukción elkelt, de egész hétvégén jövés-menést észlelt a környéken, olyannyira, hogy még a lovai is megriadtak, és nem voltak hajlandók kimenni a kedvenc legelőjükre, a dohánygazdaság melletti mezőre.

Az adóvevő recseg a kezemben, ahogy ott állok az asztal mellett, a válaszára várva.

– Nincs szükségem az engedélyedre, Foxx. Bemegyek. Mozgást érzékeltem, és úgy hallottam, mintha valaki sikoltozna vagy rimánkodna. Ez így már alapos gyanú.

– A francba is! – szakad ki belőlem. – Ez rohadt nagy felelőtlenség! – Dühösen kiviharzom az irodából a kijárat felé. – Del, szedd össze a csapatodat, és induljatok el arra a farmra most azonnal! – kiáltom oda a felettes tisztnek. – Miért nincs több járőr a környéken? – A körzetben mindenki tudott a hívásról. Fiasco a lakosságát tekintve kisváros, de a területe nem éppen kicsi. Nem sok minden történik errefelé, ami indokolná, hogy azonnal több kocsit vezényeljünk ugyanarra a helyszínre. De át sem gondolom igazán, mit mondok. Mindössze reagálok, és próbálok haladni. Gyorsan. – Csak Fiona és egy szaros kis kezdő van a helyszínen!

Del szemöldöke a homlokára szalad. Amint kimondtam, azonnal tudtam, hogy hibát követtem el. Fiona. Delaney – a vezetéknevét kellett volna használnom, nem a keresztnevét. Nem számít, hogy általános iskola óta ismerem; a srácok több mint fele egy iskolába járt velünk. Attól tartok, Del nem hagyja majd szó nélkül a nyelvbotlásomat, de ezen még ráérek aggódni.

Nem azért förmedtem így rá a felettesemre, mert elfogott a düh, amiért nem engem küldtek elsőként a helyszínre. Én a kutyás egység vezetőjeként dolgozom. Bármilyen drogügyletről esett is szó a városban, mindig Julep és én mentünk először a helyszínre, nem a járőrök. De most erősítésre van szükségük. Ha az ügynek köze van egy drogkartellhez, olyasvalamibe szaladhatnak bele, ami felett aztán könnyen elveszíthetik az irányítást.

Füttyentek egyet, és átrohanok a parkolón a járőrkocsimhoz. Julep pár pillanat múlva már mellettem rohan, a karmai kopognak a betonon.

– Munkára fel, Jules!

Amint kinyitom a hátsó ajtót, beugrik a helyére. Megpaskolom sötétbarna fejét, hozzácsatolom a mellényét a biztonsági övhöz, és már indulok is. Másfél kilométernyire járok az állomástól, amikor a rádió felélénkül: az úton lévő egységek egymás után jelentkeznek be.

– Központ, nyolc perc múlva ott vagyunk!

Az nagyon sok. Ráadásul Fiona sem jelentkezett be azóta. Ránézek az órára a műszerfalon. Négy perc telt el, amióta legutóbb hírt adott magáról. Azóta semmi. A rohadt életbe!

– Központ! – szólal meg a hangja a többi közül. Enyhül a markom szorítása a kormányon. – A dohánygyár környékén minden rendben. – Ám még mielőtt kifújhatnám a levegőt, ismét az ő hangját hallom a rádión. Leheletszerű suttogás némi sercegéssel keveredve, amitől pattanásig feszülnek az idegeim. – Központ…

Julep felvakkant a hátsó ülésen.

– Megyünk hozzá, kislány!

Fiona vagy húsz percig vakargatta Julep hasát ma reggel. Ahogyan az elmúlt hat hónapban mindennap. És szerintem azelőtt is mindig megdögönyözte egy kicsit, hogy éjjel kisurrant a házból.

Már látom a dohánygyárat a távolban. Mielőtt kiérek a főútra, kikapcsolom a szirénát, de a villogót égve hagyom, főleg most, hogy már szürkül. Fogalmam sincs, mi vár majd ott, és arra vágyom a legkevésbé, hogy a sziréna még tovább rontson a helyzeten.

– Delaney, vétel! – jelentkezik be ismét a központ. – Három egység öt percen belül odaér. A kutyás egység pedig két percen belül.

– Lövést adtak le! – fut be a következő jelzés, én pedig padlóig nyomom a gázt, miközben a szívem vadul kalapál.

A háttérben a központ az összes elérhető egységet az elhagyatott dohánygyárhoz irányítja. Én is megérkezem. Leállítom a motort, és egy pillanat múlva már ki is ugrom a kocsiból. Julepet a hátsó ülésen hagyom, mivel a lövés azt jelenti, hogy a kutyáknak a kocsiban kell maradniuk, amíg azt a jelzést nem kapjuk, hogy tiszta a terep. Egy lövöldözésben nem lenne a segítségemre, de mivel leolvasta a testbeszédemet, és hallotta Fionát a rádión keresztül, ott morog a hátsó ülésen. Az autóban hagyom, miután óvatosan kivettem a fegyveremet és a zseblámpámat. Ahogy közelebb érek a gyárhoz, látom, hogy az ajtó tárva-nyitva, a gerendákról pedig itt-ott még mindig szárított dohánylevelek lógnak. A terem közepén otthagyott régi, rozsdás gépek állnak. Azok mögött viszont semmi.

Elfojtott kiáltások és két további lövés hangja szűrődik ki a telep széléről, egy innen legalább harmincméternyire álló jókora fészerből. Hallom az úton közeledő két további egység szirénájának hangját. Csikorgó gumival fordulnak be a gyárhoz, és pár pillanattal később az egyik kocsi mellettem elhaladva egyenesen a fészer felé száguld.

Nem lesz baja. Megadta a pozícióját – ismételgetem magamban, miközben rohanok a rendőrök felé, akik most lépnek be a fészerbe. A rádiót a kocsiban hagytam, így nem lehetek biztos benne, de valószínűleg pontosan tudják, hol van. Nem lesz baja. Képzett, tapasztalt rendőr.

Amikor levegő után kapkodva a fészer ajtajához érek, magasba emelt zseblámpával és lövésre kész fegyverrel, a jelenet, ami elém tárul, nem ad éppen optimizmusra okot.

– Úristen… – motyogom, amint közelebb érek. A csapatunk legújabb tagja, Lee a földön fekszik, és dől belőle a vér, egy másik rendőr próbálja elszorítani a vérzést a derékszíjával.

Nem állok meg segíteni.

Fiona.

– Mills, hol van Delaney? – teszem fel a kérdést a fészer másik oldalán lévő kétszárnyú ajtóhoz érve. Távolabb egy zseblámpa fénye villan fel, és kis vérnyomokat veszek észre magam előtt.

Mills a hátam mögül kiabál vissza:

– Del elindult a nyomok mentén. Amikor megérkeztünk, senki sem volt itt.

És ekkor meghallom Mills rádióján Del üzenetét:

– Újabb sérült rendőr. Mentőt kérek! Azonnal!

Nem gondolkodom. Amit a képzésen tanultunk – az az óvatosság, aminek felül kell kerekednie az ösztönök és az érzelmek vezérelte cselekedeteken –, mind semmivé foszlik. Futásnak eredek. Arra futok, amerre a zseblámpa mozdulatlan fényét látom a távolban, olyan gyorsan, amilyen gyorsan csak tudok. Amikor egy törött léckerítést elhagyva befordulok, megpillantom a sziluettjüket.

Del egy a fűben fekvő, mozdulatlan test fölé görnyed. Összeszorítom a szemem, a mellkasomba éles fájdalom nyilall.

– Ne! – rohanok Del mellé, át a másik oldalára, a karomba veszem Fionát, és elhúzom tőle. Nedvességet érzek az arcomon, pedig nem is vettem észre, hogy eleredtek a könnyeim. A mozdulatlan testét szorongatom. – Ne! Kicsim, mi történt? A rohadt életbe! Ne!

Nem érdekel, hogy épp az apja karjából téptem ki, hogy átölelhessem. És az sem, hogy ezzel egyszersmind felfedtem a lapjaimat, és elárultam, hogy a Fiona Delaney-vel való kapcsolatom már bőven túlmutat a munkatársi viszonyon, a barátságon és még azon a nevetséges feltételezésen is, hogy ami köztünk van, pusztán testiség. Nem érdekel, hogy ugyanazt a pár szót ismételgetem újra és újra.

– Szeretlek! Nem halhatsz meg, hallod?!

Felegyenesedem, hogy megnézzem, hol sérült meg. A nyakán végighúzódó vékony vágás már nem lüktet, de a karom és körülöttem a föld csupa vér. Rányomom a tenyerem a sebre, hogy elállítsam a vérzést. Az egyenruhájának az inge egészen a mellénye aljáig ki van gombolva, az oldalán nedves csík húzódik.

Amikor magam felé fordítom, Del könnyek áztatta arcát eltorzítja a fájdalom.

– Úristen, Fiona! Kicsikém… – motyogja. Mindketten észrevesszük, hogy egy helyütt a bőre cafatokban lóg, mintha drótkerítés szaggatta volna szét. Ahogyan szorosabban ölelem, a teste egyre nehezebbnek tűnik.

– Tarts ki, Fi! Tarts ki!

Tudom, hogy már nem lélegzik, de nem tudom elengedni.

– Ő nincs többé, Grant.


ÖT ÉVVEL

KÉSŐBB…

– Csak akkor hazudj, ha muszáj!

Lenézek a kezemre, és a halvány rózsaszínűre lakkozott körmeimet tanulmányozom – mostanra megutáltam ezt a színt.

A körömágyam az idegességem áldozatául esett – már megint lerágcsáltam és letépkedtem róla a bőrt. Hónapok óta próbálom figyelmen kívül hagyni azt, ami a helyes lépés lenne.

– Tehát hazudnom kell – motyogom gúnyosan.

Frusztrált vagyok, és ez az energia a düh és a szarkazmus felé terelte az idegességemet. Nyerő kombináció. Nem tudom, hova megyünk, és meddig leszünk ott. Az egyetlen biztos pont az a káosz, amit magam mögött hagyok. Nagy levegőt veszek. Bármire képes vagy.

A nyíló ablak nyikorgása elnyomja Johnny Cash rádióból búgó hangját.

– Büszke lenne rád – mondja egy nagy sóhaj kíséretében, egyértelműen jelezve, hogy a biztató vagy kedves szavak használata nem az ő asztala. Gondolom, az ő munkakörében teljesen megszokott dolog egy-egy informátort vigasztalni. De valószínűleg nem tartozik az erősségei közé. Ahogy a kocsi vezetőfülkéjén át figyelem őt, a sötétben nem tudom eldönteni, árulkodó jelnek számít-e, ahogy a kormányt markolja, és az arcát vakargatja. Vajon csak azért mondja mindezt, hogy ne boruljak ki teljesen, vagy egyszerűen nincs tapasztalata abban, hogyan kezelje a hozzám hasonlókat? Lehet, hogy ismerte az apám szakmai oldalát, de mint apát biztosan nem.

Az apám rendszeresen elmondta, milyen büszke rám – nem kell, hogy emlékeztessen erre. Még akkor is ezt mondta, amikor az agyára mentem. Akárhány munkahelyről küldtek el, amikor ismét meló nélkül maradtam, csak annyit mondott: Majd megtalálod a neked valót, kölyök. És amikor sírva jöttem haza, de nem árultam el neki, miért sírok, akkor is azt mondta: Az a fiú nem érdemelt meg téged! Mindegy, miről volt épp szó, mindig azt mondta, hogy minden rendben lesz. Bármire képes vagy, Laney. Ezt sose felejtsd el! Végtére is Shaw vagy.

De az apám most biztosan csalódott lenne. És dühös. Felzaklatná, hogy egy szörnyeteggel hozott össze a sors. Hiszen ő épp arra tette fel az életét, hogy megvédje ezektől a szörnyetegektől az embereket – főként azokat, akiket szeret. Pislogni kezdek, hogy a könnyek ne homályosítsák el a látásomat.

– Harper ügyn…

– Bea – szakít félbe. – Szólíts Bea-nek!

– Rendben. Bea. Nem kell elmondanod, mit gondolna az apám erről a helyzetről. Ezzel nem fogsz megnyerni magadnak. Hiszen már most is egy oldalon állunk. Én magamra vagyok dühös… – mondom neki, talán egy kicsit túl indulatosan. – Vagyis tudod, mit? Mindenkire dühös vagyok. Magamra, amiért… – Megrázom a fejem, és magamban folytatom: amiért olyan sokáig maradtam. – És dühös vagyok arra szörnyetegre is, amiért egyáltalán létezik, hogy fájdalmat okoz másoknak, és amiért gyökerestől forgatta fel az életemet. De pontosan tudom, mit érezne az apám, ha itt lenne.

Halványan elmosolyodik.

– Tudom, hogy nem erre vágytál. Volt egy életed…

Hátradöntöm a fejem a fejtámlára, és keserűen felnevetek, így inkább nem fejezi be a mondatot. Az életem egy meredek zuhanórepülés volt. Volt egy életem. Egy életem, amire végre büszke voltam, és amit tönkretettem. Lehet, hogy ez a szörnyeteg volt a büntetésem. Megborzongok a gondolattól, hogy mégis hogyan lehet ilyen kegyetlen a világ. Hoztam pár rossz döntést, de ezt azért nem érdemeltem. Az áldozata nem érdemelte ezt.

Összeszorítom a szemem, és megcsípem az orrnyergem. Az eddig tompán lüktető fejfájás most éles, szúró fájdalommá vált a jobb szemem mögött. Remek, már csak egy migrén hiányzott.

Mivel több mint huszonnégy órája nem aludtam, könnyen elragadnak az érzelmek, és nem tudok logikusan gondolkodni. Az adrenalin, ami az ereimen végigszáguldva átsegített ezen a rémálmon, mostanra kiürült a szervezetemből. Alvásra van szükségem.

– Mindig is hallgattam az ösztöneimre, Laney. Most pedig azt súgják, ennek a költözésnek csendben, a nyilvánosságtól távol kell történnie.

Ismét rápillantok. Megkönnyebbülést kellene éreznem, hogy látok egy ismerős arcot, de nem megy. Arra vágyom, bárcsak az apám húzna ki a bajból.

– A nő, akit megmentettél azon az éjszakán, sosem fogja elfelejteni, min ment keresztül. Ezt ne feledd!

– Tudom. – Libabőrös leszek, eszembe jut az a nő, amint sikítozva rohan felém, és segítségért esedezik. Eleve nem is kellett volna ott lennem. Sosem akartam hős lenni. Csak közel akartam érezni magam az apámhoz. Azt akartam, hogy fontos legyek neki. De most kíváncsivá tett. – Mit súgnak az ösztöneid, mi az, ami nem helyes?

– Az, hogy már több mint hetvenkét óra eltelt, és semmi sem történt. Valakinek volt annyi esze, hogy bevonja a szövetségieket, mert itt valami nagyon nincs rendben. – Amikor rám néz, az arcát tanulmányozom, és próbálok olvasni a ki nem mondott sorai között. Megrázza a fejét, mintha ki akarná söpörni magából, amit valójában mondani akar. – Az alapján, hogy milyen jellegű bizonyítékokat találtak, téged és az áldozatát nem kellene elköltöztetni. – Egy pillanatra elhallgat, és nagyot nyel. – Nem tudtak belőle kiszedni egy nevet sem, és nem találják a nyilvántartásban.

Ahogy eszembe jut, feláll a hátamon a szőr. Még ma is érzem, ahogy ég a tüdőm, amint rohanok egy másik ember súlyával a vállamon.

– Nincs név. Csak részleges ujjlenyomatok, amelyekkel nem mutatott egyezést egyik rendszer sem. Nincs számla- és pénzmozgás sem. Nincs priusza. De az áldozatok sérülései meglehetősen hasonlóak… – Elharapja a szót. – Amíg nem bizonyosodom meg róla, hogy az esetedben minimális a kockázat, gondoskodom róla, hogy ne legyél szem előtt. Legalább ennyivel tartozom az apádnak.

Rágyújt egy szegfűszeges cigarettára, én pedig előveszek a táskámból egy zacskó gumicukrot.

Nem tudom, milyen kapcsolatban állt vele, de tény, hogy az apám nagy tiszteletben álló szövetségi ügynök volt, és az az érzésem, sok ember tartozik neki szívességgel. Ám ez nem lep meg. Inkább az lep meg, hogy Bea nem akarja, hogy nyoma maradjon annak, hova visz. Hiszen még én sem tudom, hova megyünk.

Súly ereszkedik a mellkasomra; úgy érzem, alig kapok levegőt. Legszívesebben ráordítanék, és közölném vele, hogy ez így nagyon nincs rendben. Úgy érzem, azért büntetnek, mert helyesen cselekedtem, ami nem igazságos. És bár megkönnyebbülést érzek amiatt, hogy nem kell foglalkoznom azzal a káosszal, amit magam mögött hagytam, nem akarok eltűnni.

Nehezebb úgy megőrizni az emlékeimet, hogy nincsenek ott körülöttem azok a tárgyak, amelyek visszaidéznék őket: amikor pokrócokon üldögéltünk a füvön a Bryant Parkban, a High Line mentén csatangoltunk, vagy végigkóstoltuk a Chinatown éttermeinek kínálatát. De még a dolgaimat sem hozhattam magammal.

– Illik hozzád ez a szín – ránt ki a gondolataimból.

Lehajtom a napellenzőt, és kinyitom a tükröt. Olyan… másmilyen lettem. Még mindig én vagyok, de valahogy idősebbnek tűnök. Nem egy olyan nőnek, aki próbál valaki másra hasonlítani, beállni a sorba vagy megtartani egy férfit. Hanem olyasvalakinek, aki magabiztos, és jól érzi magát a bőrében. Tetszik – a hajam most égővörös, nem pedig platinaszőke, mint felnőttkorom óta mindig.

Teljesen megújultam, bár egyelőre nem tudom, ki ez az új nő. De majd megismerem. Egy idő után menni fog. Ha őszinte akarok lenni, azt kell mondanom, nem ismerem ezt a valakit, akivé váltam. Már régóta így érzem – talán már azelőtt is így éreztem, hogy elveszítettem az apámat.

– A keresztnevedet megtarthatod – mondja, majd a cigit az ajkai közé dugva felém hajol, és egy cipzáras textiltasakot vesz elő a kesztyűtartóból. – Itt az új társadalombiztosítási számod, jogosítványod és útleveled…

A nevemen gondolkodom, a többit meg sem hallom. Az apám egykor Laney-nek hívott, de már évek óta nem használtam ezt a becenevet. Egyetlen élő ember létezik, aki így ismert, de őt soha többé nem akarom látni.

Lehunyom a szemem, és próbálom legyőzni az undort, ami akkor tölt el, ha arra gondolok, hogy együtt voltam Phillippel.

Annyi időmbe telt, mire át tudtam változni, és végre nem Laney voltam Coney Islandről, hanem Eleanor Shaw Manhattanből. De már egyikük sem vagyok. A felkapott rendezvények, elit esküvők és a vagyonos ügyfelek, akiket kiszolgáltam, lehetővé tették, hogy kialakítsak magamnak egy bizonyos életstílust, de ezt nem éreztem igazi életnek. Valójában másról sem szólt, mint a híres ismerősökkel való villogásról meg a pénzről, és egy idő után könnyű volt összekeverni a kemény munkát a boldogsággal.

Némileg megkönnyebbülve átnézegetem a laminált kártyákat. Még most sem dolgoztam fel mindent igazán, és ha egyszer csak leülepszenek bennem a történtek, az olyan érzés lesz, mintha telibe kapna egy tehervonat. Elég okos vagyok ahhoz, hogy tudjam, ez az oka annak, hogy kavarognak bennem az érzések – az alváshiány és az intenzív trauma ezzel jár. De ahogyan végignézem, amint a sötét autópálya elmosódik mögöttem, mintha kitörölné a pocsék döntéseimet, és felkészítene arra, ami most jön. Ha muszáj, hogy a coloradói Laney Young hazugság legyen, hát állok elébe.

Csak akkor tudtam elaludni, amikor elértük Nyugat-Virginiát. Mintha csupán öt perc telt volna el azóta, hogy elszundítottam, amikor hirtelen vita hangja ébreszt. Kidörzsölöm az álmot a szememből, és a műszerfalon lévő órára pillantok. Ez az öt perccel ezelőtt valójában hat órája volt. Az autóban meleg van, szinte izzasztó, mintha régóta nem menne a légkondi. Hol van Harper ügynök?

